แบงก์สวิสปิดตำนานโดนคดีเลี่ยงภาษี
ธนาคารสวิสปิดตำนาน หลังศาลสหรัฐตัดสินผิดจริง เหตุช่วยชาวมะกันหนีภาษี พร้อมยอมจ่ายค่าปรับกว่า 58 ล้านเหรียญสหรัฐ
5 ม.ค. 2556

ธนาคารสวิสปิดตำนาน หลังศาลสหรัฐตัดสินผิดจริง เหตุช่วยชาวมะกันหนีภาษี พร้อมยอมจ่ายค่าปรับกว่า 58 ล้านเหรียญสหรัฐ 
วีจีลิน แอนด์ โค ธนาคารพาณิชย์ที่เก่าแก่ที่สุดของสวิตเซอร์แลนด์ ประกาศปิดให้บริการเป็นการถาวร หลังศาลรัฐนิวยอร์กตัดสินให้มีความผิดฐานช่วยพลเรือนอเมริกันกว่า 100 คน หลบเลี่ยงภาษีมูลค่า 1,200 ล้านเหรียญสหรัฐ (ราว 3.6 หมื่นล้านบาท) จากกรมสรรพากรสหรัฐนานเกือบ 10 ปี 




 
ทั้งนี้ วีจีลิน แอนด์ โค ซึ่งดำเนินกิจการมาตั้งแต่ปี พ.ศ. 2284 ในเมืองเซนต์ กัลเลน จะยุติกิจการธนาคารทันทีภายหลังจากการจัดการชำระค่าปรับมูลค่า 57.8 ล้านเหรียญสหรัฐ (ราว 1,734 ล้านบาท) และนับเป็นธนาคารต่างชาติรายแรกที่ถูกตัดสินกรณีหลบเลี่ยงภาษีจากสหรัฐ
พรีต บาห์รารา อัยการสหรัฐ กล่าวว่า ธนาคารสวิสแห่งนี้ยินยอมพร้อมใจให้บริการดังกล่าวในขณะที่ธนาคารรายอื่นๆ เลือกปฏิบัติตามกฎข้อบังคับของสหรัฐอย่างเข้มงวด
“ถือเป็นจุดพลิกผันในความพยายามของเราที่จะจัดการกับบัญชีธนาคารทั้งของบุคคลและองค์กรที่ผิดข้อบังคับกฎหมาย ซึ่งทำให้การคลังของสหรัฐไม่สามารถเก็บภาษีเงินได้มูลค่าหลายพันล้านเหรียญสหรัฐ” บาห์รารา กล่าว